Juventuse pealik: Pogba palka ei jõua keegi maksta (0)
Juventuse spordidirektor Fabio Paratici usub, et teatud mängijatele on pärast koroonakriisi keeruline üleminekuturul kosilasi leida. Näiteks Paul Pogbal.
Manchester United soetas Pogba Juventusest 2016. aasta suvel 105 miljoni euroga, kuid ei ole prantslasest soovitud taset välja pigistada suutnud. Kõlakate järgi peaksid 27-aastast poolkaitsjat ihkama näiteks Real Madrid ja Juventus, kuid viimase direktor Paratici ei ole kindel, kui mõistlik selline liigutus oleks.
"Üleminekuturul liigub edaspidi vähem raha, kogu maailmal on hetkel keeruline. Peame mõtlema vahetustele ja pikemaajalistele laenulepingutele," selgitas Paratici Sky Sport Italiale. "Kui maja osta ei jaksa, tuleb see rentida. Sama asi juhtub jalgpallis. Mängijate väärtused ei lange, kui tippklubid neid vahetavad, aga nende palgad ilmselt küll."
Näiteks tõi Paratici 2018. aastal soetatud Cristiano Ronaldo ja Pogba. Kui portugallase palkamine oleks endiselt kasumlik, siis Pogba võibolla mitte. "Bränd nagu CR7 tõstab tulusid klubi olukorrast sõltumatult, aga teiste kõrgest klassist mängijate puhul tekib turul langus. Pogba on suurepärane jalgpallur, aga sellistel mängijatel saab olema keeruline varasemaga võrdseid lepinguid küsida."